RICHY ดีดตัวเกิน 9% นิวไฮในรอบ5เดือน-จ่อเปิด3โครงการมูลค่า2.5พันล้าน
RICHY ดีดตัวเกิน 9% ทำนิวไฮในรอบ 5 เดือน-จ่อเปิด 3 โครงการมูลค่า 2.5 พันล้าน ณ เวลา 10.53 น. อยู่ที่ 1.57 บาท บวก 0.13 บาท หรือ 9.03% สูงสุด 1.61 บาท ต่ำสุด 1.44 บาท ด้วยมูลค่าซื้อขาย 25.07 ล้านบาท
19 มิ.ย. 2560

ผู้สื่อข่าวรายงานว่า ราคาหุ้นบริษัท ริชี่ เพลซ 2002 จำกัด (มหาชน) หรือ RICHY ล่าสุด ณ เวลา 10.53 น. อยู่ที่ 1.57 บาท บวก 0.13 บาท หรือ 9.03% สูงสุด 1.61 บาท ต่ำสุด 1.44 บาท ด้วยมูลค่าซื้อขาย 25.07 ล้านบาท ขณะที่ดัชนีหุ้นไทยโดยรวมบวก 0.03%

โดยราคาหุ้นปรับตัวขึ้นทำนิวไฮในรอบ 5 เดือน นับตั้งแต่ราคาหุ้นอยู่ที่ระดับ 1.59 บาท เมื่อวันที่ 13 ม.ค.2560
ด้าน ดร.อาภา อรรถบูรณ์วงศ์ ประธานกรรมการบริหาร RICHY เปิดเผยว่า ปีนี้บริษัทเตรียมเปิดตัวโครงการใหม่ จำนวน 3 โครงการใหม่ มูลค่าโครงการรวมกว่า 2,500 ล้านบาท ประกอบด้วย 1.โครงการ ริชพาร์ค ลอฟท์ @ หลักสี่สเตชั่น เป็นคอนโดมิเนียม 14ชั้น 599 ยูนิต มูลค่าโครงการ 1,500 ล้านบาท ส่วนอีก 2 โครงการ จะเป็นคอนโดมิเนียมสไตล์ยุโรป คือ THE EIGHT COLLECTION ตั้งอยู่บนถนนวิสุทธิกษัตริย์ ขนาด 7 ชั้น 77 ยูนิต เจาะกลุ่มเจ้าของกิจการร้านค้า บริเวณใกล้เคียง มูลค่าโครงการประมาณ 500 ล้านบาทต่อโครงการ
 
“เรามีความมั่นใจการเปิดตัวโครงการใหม่ดังกล่าว จะช่วยผลักดันธุรกิจให้เติบโตอย่างแข็งแกร่ง และสร้างผลตอบแทนที่ดีให้กับผู้ถือหุ้นในอนาคต ขณะที่เป้าหมายรายได้ในปีนี้ น่าจะเติบโตกว่าปีก่อนที่มีรายได้รวมกว่า 1,000 ล้านบาท โดยการทยอยรับรู้รายได้จากยอดขายรอโอน (Backlog) ในมือ” ดร.อาภา กล่าว
 
ดร.อาภา กล่าวอีกว่า ปัจจุบันบริษัทมี Backlogในมือ 3,200 ล้านบาท จะทยอยรับรู้รายได้ในปีนี้ประมาณ 1,000 ล้านบาท โดยจะมาจากโครงการ เดอะริช @ สาทร-ตากสิน และโครงการอื่นๆ ที่พร้อมโอน ซึ่งในปีที่ผ่านมาบริษัทได้มีการเปิดตัวโครงการ คอนโดริชพาร์ค @ ทริปเปิ้ล สเตชั่น และโครงการ เดอะริช นานา ก็ได้รับการตอบจากทั้งนักลงทุนชาวไทยและต่างชาติอย่างดีเยี่ยม